ཞིང་བསྟོད་པ་བྱ་བ་ནི། རང་གི་སྤྱི་བོར་པད་ཟླའི་སྟེང་དུ་དགེ་སློང་མ་དཔལ་མོ་རབ་ཏུ་བྱུང་བའི་ཆ་བྱད་ཅན་ཕྱག་གཉིས་ཐུགས་ཀར་ཐལ་མོ་སྦྱར་ཏེ་ངོ་ཆེན་མཛད་པར་གྱུར། དེ་ལྟར་བསམ་པ་དང་། རང་གཞན་སེམས་ཅན་ཐམས་ཅད་ཀྱི་ལུས་གྲངས་མེད་དུ་སྤྲུལ་ནས་ཕྱག་འཚལ། ངག་གི་བསྟོད་པ་དག་པར་བརྗོད་ལ། ཡིད་ཀྱི་དད་པ་དྲག་པོའི་སྒོ་ནས། ཨོཾ། འཇིག་རྟེན་མགོན་པོ་ལ་ཕྱག་འཚལ་ལོ། །འཇིག་རྟེན་བླ་མ་སྲིད་པ་གསུམ་གྱིས་བསྟོད་པ་པོ། །ལྷ་ཡི་གཙོ་བོ་དུད་དང་ཚངས་པས་བསྟོད་པ་པོ། །ཐུབ་པའི་རྒྱལ་མཆོག་བསྟོད་པས་གྲུབ་པར་མཛད་པ་པོ། །འཇིག་རྟེན་གསུམ་གྱི་མགོན་པོ་མཆོག་ལ་ཕྱག་འཚལ་ལོ། །བདེ་གཤེགས་དཔག་མེད་སྐུ་བཟང་འཛིན་པ་པོ། །བདེ་གཤེགས་སྣང་བ་མཐའ་ཡས་དབུ་རྒྱན་འཛིན་པ་པོ། །ཕྱག་གཡས་མཆོག་སྦྱིན་ཡི་དྭགས་བཀྲེས་སྐོམ་སེལ་བ་པོ། །ཕྱག་གཡོན་གསེར་གྱི་པདྨས་རྣམ་པར་བརྒྱན་པ་པོ། །དྲི་ཞིམ་རལ་པའི་ཕྲེང་བ་དམར་སེར་འཁྱུག་པ་པོ། །ཞལ་རས་རྒྱས་པ་ཟླ་བ་ལྟ་བུར་མཛེས་པ་པོ། །སྤྱན་གྱི་པདྨ་མཆོག་ཏུ་བཟང་ཞིང་ཡངས་པ་པོ། །ཁ་བ་དུང་ལྟར་རྣམ་དཀར་དྲི་ངད་ལྡན་པ་པོ། །དྲི་མེད་འོད་ཆགས་མུ་ཏིག་ཚོམ་བུ་འཛིན་པ་པོ། །མཛེས་པའི་འོད་ཟེར་སྐྱ་རེངས་དམར་པོས་བརྒྱན་པ་པོ། །པདྨའི་མཚོ་ལྟར་ཕྱག་ནི་དངར་བར་བྱས་པ་པོ། །སྟོན་ཀའི་སྤྲིན་གྱི་མདོག་དང་ལྡན་ཞིང་གཞོན་པ་པོ། །རིན་ཆེན་མང་པོས་དཔུང་པ་གཉིས་ནི་བརྒྱན་པ་པོ། །ལོ་མའི་མཆོག་ལྟར་ཕྱག་མཐིལ་གཞོན་ཞིང་འཇམ་པ་པོ། །རི་དྭགས་ལྤགས་པས་ནུ་མ་གཡོན་པ་བཀབ་པ་པོ། །སྙན་ཆ་གདུ་བུས་སྒེགས་ཅིང་རྒྱན་རྣམས་འཆང་བ་པོ། །དྲི་མ་མེད་པ་པདྨའི་མཆོག་ལ་གནས་པ་པོ། །ལྟེ་བའི་ངོས་ནི་པདྨའི་འདབ་ལྟར་འཇམ་པ་པོ། །གསེར་གྱི་སྐེ་རག་མཆོག་ནི་ནོར་བུས་སྤྲས་པ་པོ། །སྟ་ཟུར་དཀྲིས་པའི་རས་བཟང་ཤམ་ཐབས་འཛིན་པ་པོ། །ཐུབ་པའི་མཁྱེན་མཆོག་མཚོ་ཆེན་ཕ་རོལ་ཕྱིན་པ་པོ། །མཆོག་བརྙེས་བསོད་ནམས་མང་པོས་ཉེ་བར་བསགས་པའོ། །རྟག་ཏུ་བདེ་བའི་འབྱུང་གནས་རྒ་ནད་སེལ་བ་པོ། །གསུམ་མཐར་མཛད་ཅིང་མཁའ་སྤྱོད་སྤྱོད་པས་སྟོན་པ་པོ། །ལུས་ཅན་མཆོག་སྟེ་བདུད་དཔུང་འཁྲུགས་ལས་རྒྱལ་བ་པོ། །གསེར་གྱི་རྐང་གདུབ་སྒྲ་ཡིས་ཞབས་ཡིད་འོང་བ་པོ། །ཚངས་པའི་གནས་པ་བཞི་ཡི་དབེན་པར་མཛད་པ་པོ། །ངང་པའི་འགྲོས་འདྲ་གླང་ཆེན་དྲེད་ལྟར་གཤེགས་པ་པོ། །ཡོངས་རྫོགས་ཉེ་བར་བསགས་ཤིང་བསྟན་པ་གཉེར་བ་པོ། །འོ་མའི་མཚོ་དང་ཆུ་ཡི་མཚོ་ལས་སྒྲོལ་བ་པོ། །གང་ཞིག་རྟག་ཏུ་ཐོ་རངས་ལངས་ནས་གུས་པ་ཡིས། །སྤྱན་རས་གཟིགས་ཀྱི་དབང་པོ་ཡིད་ལ་སེམས་བྱེད་ཅིང་། །བསྟོད་པའི་མཆོག་འདིས་དག་ཅིང་གསལ་བར་བསྟོད་བྱེད་ན། །དེ་ནི་སྐྱེས་པའམ་ནི་བུད་མེད་ཡིན་ཡང་རུང་། །སྐྱེ་བ་འདིའམ་མ་འོངས་སྐྱེ་བ་ཐམས་ཅད་དུ། །འཇིག་རྟེན་འཇིག་རྟེན་ལས་འདས་དགོངས་པ་ཀུན་འགྲུབ་འགྱུར། ། ཞེས་ཕྱག་དང་བཅས་པས་བསྟོད་པ་ཚར་ཉེར་གཅིག་བྱའོ། །གསུམ་པ་རྗེས་ཀྱི་རིམ་པ་ལ། དང་པོ་འདོད་གསོལ་ནི། འཕགས་པ་སྤྱན་རས་གཟིགས་དབང་དང་། །ཕྱོགས་བཅུའི་རྒྱལ་བ་སྲས་བཅས་ཀུན། །དེངས་འདིར་བདག་ལ་དགོངས་སུ་གསོལ། །ཕན་བདེའི་འབྱུང་གནས་བདེ་གཤེགས་ཀྱི། །བསྟན་པ་དར་ཞིང་རྒྱས་པ་དང་། །བསྟན་པའི་རྩ་ལག་བཤེས་གཉེན་རྣམས། །སྐུ་ཚེ་རིང་ཞིང་འགྲོ་དོན་འཕེལ། །མཐའ་ཡས་སྐྱེ་དགུ་མ་ལུས་ཀུན། །བདེ་ཞིང་དམ་པའི་ཆོས་ལ་སྤྱོད། །བྱམས་དང་སྙིང་རྗེའི་སེམས་འབྱངས་ཞིང་། །ཞི་ལྷག་ཟུང་འབྲེལ་ཏིང་འཛིན་དང་། །ཇི་ལྟར་ཇི་སྙེད་ཤེས་རབ་ཆེ། །རྒྱུད་ལ་སྐྱེ་བར་བྱིན་གྱིས་རློབས། ། ཞེས་བརྗོད། དེ་ནས་གཏོར་འབུལ་ནི། འདས་མ་འདས་ཀྱི་གཏོར་མ་བྱིན་གྱིས་རླབས་པ་ནི། ཨོཾ་བཛྲ་ཨ་མྲྀ་ཏ་སོགས་ཀྱིས་བསངས། ཨོཾ་སྭཱ་བྷཱ་ཝ་སོགས་ཀྱི་སྟོང་པར་སྦྱངས། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་གཏོར་མ་ཟག་པ་མེད་པའི་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ། ལན་གསུམ་བརྗོད། ཐོག་མར་རྩ་གསུམ་སངས་རྒྱས་བྱང་སེམས་སོགས་ལ་འབུལ་བ་ནི། ཏདྱ་ཐཱ། སོགས་སྙིང་པོ་ལན་གསུམ་བརྗོད་དོ། ། མཆོད་སྦྱིན་གཏོར་མ་རྒྱ་ཆེན་འདི། །བླ་མ་རྣམས་དང་དཀྱིལ་འཁོར་ལྷ། །སངས་རྒྱས་བྱང་སེམས་ཚོགས་ལ་འབུལ། །མཆོག་ཐུན་དངོས་གྲུབ་སྩལ་དུ་གསོལ། ། གཉིས་པ་མཁའ་འགྲོ་ཆོས་སྐྱོང་སོགས་ལ་འབུལ་བ་ནི། ཨོཾ་ཨ་ཀ་རོ་མུ་ཁཾ་སརྦ་དྷརྨ་ཎཾ་ཨདྱ་ནུཏྤནྣ་ཏོད་ཏ་ཨོཾ་ཨཱ༔ཧཱུྃ་ཕཊ་སྭཱ་ཧཱ། ཞེས་ལན་གསུམ་དང་། མཁའ་འགྲོ་ཆོས་སྐྱོང་སྲུང་མའི་ཚོགས། །འདིར་གཤེགས་མཆོད་སྦྱིན་གཏོར་མ་བཞེས། །དམ་ཆོས་བསྒྲུབས་པའི་འགལ་རྐྱེན་རྣམས། །ཞི་ཞིང་མཐུན་རྐྱེན་ལྷུན་གྲུབ་མཛོད། ། གསུམ་པ་སྡེ་བརྒྱད་སོགས་གཞི་བདག་སྤྱི་ལ་འབུལ་བ་ནི། ཨོཾ་ཨ་ཀ་རོ་སོགས། ཕཊ་སྭཱ་ཧཱ། དེ་བཞིན་གཤེགས་པ་རིན་ཆེན་མང་ལ་ཕྱག་འཚལ་ལོ། །དེ་བཞིན་གཤེགས་པ་གཟུགས་མཛེས་དམ༴ དེ་བཞིན་གཤེགས་པ་སྐུ་འཇམ་ཀླས༴ དེ་བཞིན་གཤེགས་པ་འཇིགས་པ་ཐམས་དང་བྲལ་བ་ལ་ཕྱག་འཚལ་ལོ། །གཞི་བདག་ལ་སོགས་མཐུ་ལྡན་སྡེ་བརྒྱད་རྣམས། །འདོད་ཡོན་ལྔ་ལྡན་མཆོད་གཏོར་འདི་བཞེས་ལ། །བསྟན་དར་བདག་སོགས་འགལ་རྐྱེན་ཀུན་ཞིང་ཞིང་། །ཆོས་ལྡན་བསམ་དོན་ཡིད་བཞིན་འགྲུབ་པར་མཛོད། །ཅེས་འབུལ་ལོ། ། དེ་ནས་མེ་ལོང་ངོས་ལ་ལྷ་ཡི་གཟུགས་བརྙན་ཤར་བ་ལ་བུམ་ཆུས་ཁྲུས་བྱ་བ་ནི། འགྲོ་བའི་སྒྲོན་མེ་སྤྱན་རས་གཟིགས་དབང་ལ། །དྲི་ཞིམ་བདུད་རྩིའི་རྒྱུན་གྱིས་ཁྲུས་གསོལ་བས། །འགྲོ་བའི་སྒྲིབ་གཉིས་དྲི་མ་ཀུན་བསལ་ནས། །དྲི་བྲལ་སྐུ་གསུམ་བརྙེས་པའི་ས་ཐོབ་ཤོག ། ཅེས་བརྗོད། སྤྲོ་ན་སྐུ་ཕྱི་བ་དང་ན་བཟའ་འབུལ་བའི་ཤོ་ལོ་ཀ་གཉིས་བརྗོད། དེ་དག་མེད་རུང་ཆད་སྐྱོན་མེད་དོ། །སྨོན་ལམ་ནི། སྐྱེ་ཞིང་སྐྱེ་བ་དག་ནི་ཐམས་ཅད་དུ། །རིགས་བཟང་བློ་གསོལ་ང་རྒྱལ་མེད་པ་དང་། །སྙིང་རྗེ་ཆེ་ཞིང་༴ སྤྱན་རས་གཟིགས་ཀྱི་དམ་ཚིག་ལ་གནས་ཤོག ། བར་བརྗོད། དེ་ནས་བཟོད་གསོལ་ནི། མ་རྙེད་ཡོངས་སུ་མ་ཚགས་དང་། །གང་ཡང་ནུས༴ འདིར་ནི་བགྱིས༴ དེ་ཀུན་ཁྱོད་ཀྱིས་བཟོད་པ་གསོལ། །ཨོཾ་པདྨ་ས་ཏྭ་ས་མ་ཡ། སོགས། ལན་གསུམ་བཟླས་ཤིང་། རང་ལ་ཁྲུས་གསོལ་ཚེ་སྔར་གྱི་བུམ་པ་སྤྱི་བོར་ཐོགས་ལ། ཨོཾ་མ་ཎི་པདྨེ་ཧཱུྃ༔ ཞེས་བརྗོད། འཕགས་པ་ཐུགས་རྗེ་ཆེན་པོ་གཙོ་འཁོར་གསུམ་རང་གི་མདུན་གྱི་ནམ་མཁར་བྱོན། །སྐུའི་ཆ་ལས་བདུད་རྩི་དཀར་པོའི་རྒྱུན་བབས། །རང་གི་ལུས་ཕྱི་ནང་བར་གསུམ་ཐམས་ཅད་བཀྲུས་པས་སྒོ་གྱི་ནད་གདོན་སྡིག་སྒྲིབ་བག་ཆགས་དང་བཅས་ཐམས་ཅད་ལྷག་མ་མེད་པར་དག་པར་གྱུར། པར་བསམ་ལ། ཁྲུས་ལན་གསུམ་བྱས་པས། དང་པོས་ཉོན་སྒྲིབ་དག །གཉིས་པས་ཤེས་སྒྲིབ་དག །གསུམ་པས་སྐྱེ་མེད་ཆོས་སྐུ་རྟོགས་པར་བསམ་ཞིང་གཙོ་འཁོར་གསུམ་པོ་རང་ལ་ཐིམ་པར་བསྒོམ། དགེ་བ་འདི་ཡི༴ ཐུགས་རྗེ༴ འགྲོ་བ༴ དེ་ཡི་ས་ལ་འགོད་པར་ཤོག ། ཅེས་བསྔོ་སྨོན་དང་། ཐུན་བར་རྣམས་སུའང་ལྷའི་ང་རྒྱ་གྱི་ངང་ཡིག་དྲུག་དང་གཟུངས་སོགས་ལས་འབད་པ་གལ་ཆེ་བ་ཡིན་ནོ། །སྦྱོར་དངོས་གཉིས་ལ་ཐུན་གསུམ་པའི་འཇུག་དང་རྗེས་ཆོག་བཅས་ཀྱི་མཐའ་བསྔོ་སྨོན་རྒྱས་པ་ནི། ཐུགས་རྗེ་ཆེན་པོ་རྐང་གཉིས་མཆོག་གྱུར་སོགས། སེམས་ཅན་རྣམས་ལ་ཕན་པ་མང་བགྱིས་ཤོག ། དེ་ནས་བཀྲ་ཤིས་བརྗོད་པ་ནི། ཉིན་མོ་བདེ་ལེགས་མཚན་བདེ་ལེགས། །ཉིན་མོའི་གུང་ཡང་བདེ་ལེགས་ཤིང་། །ཉིན་མཚན་རྟག་ཏུ་བདེ་ལེགས་པ། །དཀོན་མཆོག་གསུམ་གྱི་དེངས་འདིར་རྩོལ། །དཔལ་ལྡན་བླ་མས་དེངས༴ ཡི་དམ་ལྷ་ཡི༴ ཆོས་སྐྱོང་སྲུང་༴ གཞི་བདག་རྣམས༴ འབྱུང་པོ་གང་དག་འདིར་ནི་ལྷག་གྱུར་པ། །སའམ་འོན་ཏེ་བར་སྣང་འཁོད་ཀྱང་རུང་། །སྐྱེ་རྒུ་རྣམས་ལ་རྟག་ཏུ་བྱམས་བྱེད་ཅིང་། །ཉིན་དང་མཚན་དུ་ཆོས་ལ་སྤྱོད་པར་ཤོག །འདིར་ནི་རྒྱལ་བ་དགྲ་རྒྱལ་བདེན་གང་གིས། །ཤིན་ཏུ་བདེན་པར་གསུངས་ཞིང་རྫུན་མེད་པ། །བདེན་པ་དེས་ཀྱང་རྟགས་ཏུ་བདེ་ལེགས་ཤོག །དེ་ཀུན་འཇིགས་པ་ཆེ་ལས་ཐར་གྱུར་ཅིག ། སོགས་ཀྱི་མཐའ་བརྒྱན་པར་བྱའོ། །ཡང་རྗེས་མཆོག་མཇུག་ཏུ་བདག་ཁྲུས་ཀྱི་རྗེས། དཀྱིལ་འཁོར་རས་བྲིས་ཡིན་ན། འདིར་ནི་གཟུགས་དང་ལྷན་ཅིག་ཏུ༔ སོགས་ཀྱི་རྟེན་བཞུགས་བྱ་ཞིང་། རྡུལ་ཚོན་ཡིན་ན། ཨོཾ་ཁྱེད་ཀྱིས་སེམས་ཅན་དོན་ཀུན་སོགས་ཀྱི་ཡེ་ཤེས་པ་གཤེགས། དམ་ཚིག་པ་རང་ལ་བསྟིམ་མོ། །སྤྱིར་ནི་འདོན་འགྲིགས་དང་ལག་ལེན་བྱ་ཚུལ་ནི། བསྙུངས་གནས་གཅིག་ལས་མི་བྱེད་ཚེ། ཉིན་དང་པོ་སྦྱོར་བ་ལ་ཆོ་ག་གསུམ། དང་པོ་ནམ་ལངས་ལག་རིས་མཐོང་ཚེ་ཡན་ལག་ལྔ་ཁྲུས་དང་གསོ་སྦྱང་བླང་ངོ་། །རྗེས་ཇ་བཏུང་། དེ་ནས་སྐྱབས་འགྲོ་ནས་བསྔོ་སྨོན་བསྡུས་པའི་བར་གྲུབ་ནས། ཉིན་གུང་ངེས་པ་ལ་ཤ་ཆང་རྒོག་པ་ལ་ཕུག་སྲན་མ་སོགས་མ་ཡིན་ཟས་ལ་གུང་ཚིག་བྱས་ལ་ཁྲུས་སོང་བྱ་རྗེས་ཐུན་མཚམས་རྣམས་སུ་ཇ་བཏུང་ཆོག །ཐུན་ལ་ཞུགས་ནས་ཐུན་མཚམས་ཀྱི་བར་དུ་བཏུང་པ་སྤོངས། ཆོ་ག་དང་གཟུངས་ཀྱི་རྒྱུན་མི་བཅད་ཐུན་གཉིས་པ་ལ་གསོ་སྦྱངས་མི་དགོས་མ་རྟོགས་སྐྱབས་འགྲོ་ནས་བཟུང་བསྔོ་སྨོན་བསྡུས་པའི་བར་སྔར་དང་འདྲ། ཐུན་གསུམ་པ་ལ་ཐུན་གཉིས་པ་ཇི་བཞིན་ལས་བསྔོ་སྨོན་རྒྱས་པ་དང་བཀྲ་ཤིས་བརྗོད། གཉིད་དུ་འགྲོ་ཁར་རང་ཉིད་ཐུགས་རྗེ་ཆེན་པོ་འོད་དུ་ཞུ་ནས་ཐུགས་ཀའི་ཧྲཱིཿལ་ཐིམ་ཧྲཱིཿཡང་འོད་དུ་ཞུ་ནས་རང་བཞིན་སྟོང་པའི་ངང་ལས་མཉམ་བཞག་གི་གཉིད་དུ་འགྲོ་བར་བྱ། དེ་ལྟར་མི་ལྕོགས་ན་ལྷ་དང་བླ་མ་ལ་གུས་པ་ཡང་ཡང་ངང་ལས་གཉིད་ལོགས་པས་དགོས་པ་ཁྱད་པར་ཅན་ཡོད་དོ། །ཉིན་གཉིས་པ་དངོས་གཞི་ལ་ཡང་སྔར་ནུབ་ཉལ་ནས་བཟུང་ངག་བཅད་པའི་མུར་ངག་མི་བཏང་བར་ནས་ལང་པ་དང་མཉམ་དུ། ཡན་ལག་ལྔ་ཁྲུས་གསོ་སྦྱངས་ལེན་པ་ནས་བཟུང་ཐུན་གསུམ་ཀ་གཅོད་ཚུལ་ཉིན་སྔ་མ་ཇི་ལྟ་བ་བཞིན་ལས། བཟའ་བཏུང་རྡུལ་ཆ་ཙམ་ཡང་མི་བཏང་མ་ཟད་བུམ་ཆུ་ཁོང་དུ་མི་བཏང་བར་སྨྲ་བཅད་བྱེད་པ་རྣམས་ཁྱད་པར་རོ། །ཉིན་གསུམ་པ་རྗེས་ཆོག་ལ། ལག་རིས་མཐོང་བའི་དུས་སུ་ཐོག་མར་ལུས་ཀྱི་སྲིན་བུ་ལ་ཕན་ཕྱིར། ཐུག་པ་སླ་མོ་ཞིག་བཏང་ནས་ངག་གྲོལ། དེ་ནས་གསོ་སྦྱང་མི་དགོས་ཞིང་། སྐྱབས་སེམས་ནས་བཟུང་བསྔོ་སྨོན་བསྡུས་པའི་བར་སོང་རྗེས། འོག་གི་བརྟེན་བཞུགས་གཤེགས་གསོལ་གང་འོས་ཀྱི་མཇུག་ཏུ་ཐུགས་རྗེ་ཆེན་པོ་རྐང་གཉིས་མའི་བསྔོ་སྨོན་རྒྱས་པ་དང་བཀྲ་ཤིས་པ་རྣམས་བརྗོད་པར་བྱ་བ་ཡིན་ཞིང་། ཡང་བསྙུངས་གནས་དུས་གཅིག་ལ་མང་པོ་བྱེད་ན། སྦྱོར་དངོས་གཉིས་སྦྲེལ་མ་གང་རུང་འགྲུབ་རྗེས་སུ་རྗེས་ཆོག་གཅིག་གིས་ཆོག་གོ། །རྗེས་ཆོག་ལ་གཟུངས་རྣམས་སྔ་མ་ལས་མི་ཉུང་བ་དང་། བསྟོད་པ་ཚར་བདུན་སོགས་ལོང་སྐབས་དང་བསྟུན། འདི་ཉིད་སྔགས་ཕྱི་པ་ཡིན་པའི་ལུས་ངག་གི་བྱ་བ་ཕྲ་ཞིབས་ཙམ་ཡང་བསྲུང་དགོས་ཤིང་སྦྱོར་དངོས་རྗེས་ཀྱི་ཐུན་སྒང་ལ་ངག་བཏང་བ་གཉིད་སོགས་ཀྱི་བར་ཆོད་པར་གཟུངས་ཀྱི་གྲངས་མ་རྫོགས་པར་གཞན་དུ་འགྲོ་འདུག་བྱས་ན་དེ་མ་ཐག་ལགས་གཉིས་བཀྲུས་ཏེ་གཙོག་པུར་འདུག་ཅིང་། ལག་གཉིས་པུས་མོའི་ནང་དུ་འོང་བར་བྱས། ལག་པ་གཡོན་པའི་མཐིལ་དུ་ཆུ་གཙང་བླུགས་པ་གཡས་པའི་སོར་མོས་བླངས་ཏེ་ཁ་ལ་ལན་མང་དུ་བྱབས་ཤིང་། ཁ་དང་སྣ་མིག་རྣ་བ་ཟུང་དང་ལག་པ་སྟེ་བ་མགོ་རྣམས་སུ་རེག་ཅིང་ཁ་ཤར་བའི་ཉེ་རེག་བྱས་རྗེས། སླར་ཡང་གྲངས་ཀྱི་མགོ་ནས་བརྩམས་སྟེ་བཟླས་བརྗོད་བསྐྱར་དགོས་པ་སོགས་ལག་ལེན་ཅིང་སོར་མ་སོང་བར། ཚུལ་བཞིན་དུ་བསྒྲུབ་ན་མཆོག་ཐུན་མོང་གི་འདོད་དོན་འགྲུབ་པར་འགྱུར་བའོ། །གཞན་ཕན་བློས་དྲངས་འཕགས་མཆོག་བསྙེན་པའི་ཐབས། །འདིར་འབད་དགེ་བས་ཉེར་མཚོན་བདག་གཞན་གྱིས། །དུས་གསུམ་བསགས་དགེ་མ་ལུས་གཅིག་བསྡོམས་ཏེ། །མཁའ་མཉམ་མ་རྣམས་གཏན་བདེ་ཐོབ་ཕྱིར་བསྔོ། །གནས་སྐབས་སུ་ཡང་བདུད་སྡེའི་ཉེར་འཚེ་དང་། །རྒུད་པའི་ཕྱོགས་རྟོགས་མ་ལུས་ངང་གི་ཞི། །ཚེ་དཔལ་ཆོས་དང་ཐར་པའི་འཚོ་བ་ཡི། །བཀྲ་ཤིས་དམ་པ་འགྲོ་ཀུན་བསྲུང་གྱུར་ཅིག །ཅེས་པ་འཕགས་མཆོག་ཐུགས་རྗེ་ཆེན་པོའི་བསྒོམ་བཟླས་ཀྱི་ཆོ་ག་མཁས་མཆོག་རྣམས་ཀྱི་མཛད་པ་ལས་ཚིག་གིས་སྤྲོས་པ་ཉུང་བར་བྱས་ཤིང་། བསྒོམ་བཟླས་རྩ་བ་བསྒྲུབ་ཐབས་རིན་འབྱུང་དུ་བཞུགས་པ་གཞིར་བཞག །ཡན་ལག་རིགས་མཐུན་གཞན་ནས་ཁ་བསྐངས་སྟེ་རང་གཞན་ཉེར་མཁོའི་ཆེད་དུ་ཕན་སེམས་ཀྱི་དཔལ་ཀཿཐོག་ཏུ་འགྱུར་མེད་ཚེ་དབང་མཆོག་གྲུབ་པས་ནག་འགྲོས་སུ་བཀོད་པའི་དགེ་བས་སེམས་ཅན་ཐམས་ཅད་མཁྱེན་པ་ཐོབ་པར་གྱུར་ཅིག། །།
༅། ། ཕྱག་འཚལ། སངས་རྒྱས་ཐམས་ཅད་འདུས་པའི་སྐུ། ། སོགས། དུས་གསུམ་བདེ་བར་གཤེགས་པ་ཆོས་ཀྱི་སྐུ། །འགྲོ་དྲུག་སེམས་ཅན་རྣམས་ལ་སྤྱན་རས་གཟིགས། །ནམ་མཁའ་ལྟ་བུར་ཁྱབ་པའི་ཐུགས་རྗེ་ཅན། །གཟི་བརྗིད་འོད་དཔག་མེད་ལ་ཕྱག་འཚལ་ལོ། །ཕྱག་སྟོང་འཁོར་ལོས༴ ཆོས་སྐུ༴ དགེ་སློང་དཔལ་མོ་ཟླ་བ་གཞོན་ནུ་དང་། །ཡེ་ཤེས་བཟང་པོ་ཟླ་བ་རྒྱལ་མཚན་དང་། །འགྲོ་ལ་ཕན་བཞེད་རྒྱལ་སྲས་སྙིང་སྟོབས་ཅན། །བརྒྱུད་པའི་བླ་མ་རྣམས་ལ་ཕྱག་འཚལ་ལོ། །རྒྱ་གར་པཎ་ཆེན༴ སྟོན་པ་བླ༴ ཐབས་མཁས༴ འཇིག་རྟེན་འདྲེན༴ ཐུགས་རྗེ་ཀུན༴ གཞོན་ནུའི་ཆ་ལུགས༴ སྐྱོན་གྱིས་མ༴ ལྷ་དང་ལྷ༴ སྟོབས་པོ་ཆེ་ལ་དྲག་ཤུལ་ཆེ། །རིགས་སྔགས་རྒྱལ་པོ་དགེ་བ་ཅན། །གདུལ་དཀའ་པོ་དག་འདུལ་བ་པོ། །རྡོ་རྗེ་འཛིན་ལ་ཕྱག་འཚལ་ལོ། །